अपनी लघुकथाओं में सुकेश साहनी ने भाषा और शिल्प के कई बार नए प्रयोग किए हैं; जो उनके गहन चिन्तन और विषयवस्तु पर उनकी मज़बूत पकड़ का सशक्त उदाहरण हैं।‘बॉलीवुड डेज़’ डायरी शैली में लिखी इनकी लघुकथा सचमुच में भाषा और शिल्प का चुनौती पूर्ण कार्य है। इस कथा में लेखक का जीवन अनुभव , अनुभव की वह विश्वसनीयता जो उन्होंने मुम्बई में कई वर्ष रहकर अर्जित की है ; सब मिलकर लघुकथा का नया स्वरूप गढ़ते हैं । एक ओर पूरा विश्व विश्वग्राम ( ग्लोबल विलेज) की ओर बढ़ रहा है , जिसमें नैतिक मूल्य जर्जर होते जा रहे हैं । बड़ी कम्पनियों की गलाकाट प्रतियोगिता उन्हें किसी भी हद तक गिरने के लिए तैयार कर रही है । इससे और आगे बढ़ें तो आजकल चिट्ठी पत्री का स्थान चैट रूम ले चुके हैं । विश्व स्तर पर आँधी की तरह एक अलग भाषा नही वरन उसका स्थान लेने वाले परिवर्णी शब्द ( ऐक्रॉनिम्स-acronyms) सामने आ रहे हैं । जैसे- BBN-Bye Bye Now ; FYI=For your information ; KIT=Keep in Touch आदि प्रयोग में लाए जा रहे हैं । यही नहीं ,चैट रूम की सांकेतिक भाषा में नए प्रतिरूप भी गढ़े जा चुके हैं।क्रुद्ध (> --),स्वादिष्ट(:-9--) हाई फ़ाइव के लिए ( ^5--), आश्चर्यचकित (: 0--) और मुस्कान के लिए(--) सांकेतिक चिह्नों के अलावा सैकड़ों संकेत गढ़े जा चुके हैं । मैं भाषा के किसी भ्रष्ट रूप का समर्थन नहीं कर; बल्कि यह आग्रह कर रहा हूँ कि अपनी आँख और अपना दिमाग खोलकर देखें -समझे । हम दुनिया से अलग नहीं हैं । लाठी लेकर बहती नदी नहीं रोकी जा सकती । भाषा में आए बदलाव को महसूस ही नहीं वरन् स्वीकार भी करना पड़ेगा ; चैटरूम में फेरी वाले की या सब्जीमण्डी की भाषा नहीं चलेगी और सब्जी मण्डी में विश्वविद्यालय के हिन्दी विभाग की भाषा या विवाह -संस्कार की पारम्परिक शब्दावली की भाषा नहीं चलेगी । हमे कथ्य के अनुरूप अवसर , आवश्यकता और परिस्थिति को समझना होगा ; इस सन्दर्भ में सुकेश साहनी की ही इस लघुकथा के अंश अपनी बात कह रहे है-